三謠 蟠木謠
作者：白居易
朝代：唐

paragraphs: 蟠木蟠木，有似我身。
不中乎器，無用於人。
下擁腫而上轔菌，桷不桷兮輪不輪。
天子建明堂兮既非梁棟，諸侯斵大輅兮材又不中。
唯我病夫，或有所用。
用爾爲几，承吾臂支吾頤而已矣。
不傷爾性，不枉爾理。
爾怏怏爲几之外，無所用爾。
爾既不材，吾亦不材，胡爲乎人間裴回？
蟠木蟠木，吾與汝歸草堂去來。